

**นโยบายการกำกับดูแลองค์การที่ดี**

**ของ**

**เทศบาลตำบลภูวง**

**อำเภอหนองสูง จังหวัดมุกดาหาร**

**นโยบายการกำกับดูแลองค์การที่ดี**

 เพื่อให้เป็นไปตามเจตนารมณ์ของรัฐธรรมนูญแห่งราชอาณาจักรไทย พุทธศักราช 2550 และ พระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พุทธศักราช 2546 รวมทั้งให้สอดคล้องกับเกณฑ์คุณภาพการบริหารจัดการภาครัฐ ซึ่งมุ่งเน้นการพัฒนาคุณภาพการบริหารภาครัฐตามหลักธรรมาภิบาล ทั้งนี้ เพื่อให้การบริหารราชการเป็นไปอย่างมีประสิทธิภาพ และประสิทธิผล อันจะทำให้ประชาชนเกิดความมั่นใจ ศรัทธาและไว้วางใจในการบริหารงานภาครัฐ

 เทศบาลตำบลภูวง จึงได้จัดทำนโยบายการกำกับดูแลองค์การที่ดีอันประกอบด้วยนโยบายหลัก 4 ด้าน คือ ด้านรัฐสังคม และสิ่งแวดล้อม ด้านผู้รับบริการและผู้มีส่วนได้ส่วนเสีย ด้านองค์การ และด้านผู้ปฏิบัติงาน รวมถึงได้กำหนดแนวทางปฏิบัติตามนโยบายหลักด้านต่างๆ เพื่อเป็นแนวทางปฏิบัติ และค่านิยมร่วมสำหรับองค์การและบุคลากรทุกคน พึงยึดถือเป็นแนวทางปฏิบัติควบคู่กับกฎ ข้อบังคับอื่นๆ อย่างทั่วถึง



 นายประยูร จันปุ่ม

 นายกเทศมนตรีตำบลภูวง

**ประกาศเจตนารมณ์**

 เทศบาลตำบลภูวง เป็นราชการบริหารส่วนท้องถิ่นปฏิบัติภารกิจพระราชบัญญัติเทศบาล พ.ศ. 2496 และที่แก้ไขเพิ่มเติมจนถึงฉบับที่ 13 พ.ศ. 2552

 ในฐานะผู้บริหารของเทศบาลตำบลภูวง เห็นสมควรให้มีการจัดทำนโยบายการกำกับดูแลองค์กรที่ดี เพื่อให้การปฏิบัติราชการของเทศบาลตำบลภูวง มีระบบการบริหารจัดการที่ดีตามหลักธรรมาภิบาล ให้เป็นที่ยอมรับของทุกฝ่ายที่เกี่ยวข้อง อันจะเป็นการเสริมสร้างความมีศักดิ์ศรีของการเป็นหน่วยงานภาครัฐ อีกทั้งสร้างความมั่นใจ ศรัทธา และไว้วางใจจากประชาชน ผู้รับบริการ ผู้ปฏิบัติงาน และผู้มีส่วนได้ส่วนเสีย

 นโยบายการกำกับดูแลองค์การที่ดีของเทศบาลตำบลภูวง ได้รวบรวมหลักการ นโยบายการปฏิบัติราชการ แนวทางปฏิบัติ เพื่อให้บุคลากรทุกระดับของเทศบาลตำบลภูวง นำนโยบายการกำกับดูแลองค์กรที่ดีไปเป็นแนวทางยึดถือปฏิบัติในการดำเนินงาน และจะไม่ละเลยการปฏิบัติตามหลักการที่ปรากฏอยู่ในนโยบายการกำกับดูแลองค์การฉบับนี้

 ทั้งนี้ เทศบาลตำบลภูวง จะได้พิจารณาทบทวน ปรับปรุงนโยบายการกำกับดูแลองค์การที่ดีของหน่วยงานเป็นประจำ เพื่อให้มีความเหมาะสม ทันสมัยและสอดคล้องกับสถานการณ์



 นายประยูร จันปุ่ม

 นายกเทศมนตรีตำบลภูวง

**หมวด 1**

**ข้อมูลองค์การ**

**วิสัยทัศน์ การพัฒนาเทศบาลตำบลภูวง**

 “ประชาชนมีคุณภาพชีวิตดี โครงสร้างพื้นฐานให้พร้อม จัดสิ่งแวดล้อมตำบลน่าอยู่ มุ่งสู่เศรษฐกิจแบบพอเพียง ส่งเสริมแหล่งท่องเที่ยวเชิงพุทธ”

**พันธกิจ การพัฒนาท้องถิ่น**

 1. ส่งเสริมคุณภาพชีวิตของประชาชน

 2. ส่งเสริมการประกอบอาชีพและการเพิ่มรายได้ของประชาชน

 3. จัดให้มีและบำรุงรักษาทางบกและทางน้ำ และสาธารณูปโภคพื้นฐาน

 4. ส่งเสริมและพัฒนาแหล่งน้ำ เพื่อการอุปโภค - บริโภคและการเกษตร

 5. ส่งเสริมพัฒนาศักยภาพของสตรี เด็ก เยาวชน ผู้สูงอายุ และพิการ ผู้ด้อยโอกาส

 6. ส่งเสริม อนุรักษ์ฟื้นฟู ทรัพยากรธรรมชาติและสิ่งแวดล้อม เพื่อการพัฒนาที่ยั่งยืน

 7. ป้องกันและระงับโรคติดต่อ

 8. การป้องกันและแก้ไขปัญหายาเสพติด

 9. ส่งเสริมและพัฒนา การศึกษา การกีฬา ศาสนา วัฒนธรรม และภูมิปัญญาท้องถิ่น

 10. ส่งเสริมและพัฒนา ความมั่นคง ปลอดภัยในชีวิตและทรัพย์สินของประชาชน

 11. ส่งเสริมการบริหารจัดการที่ดีภายในองค์กร

**จุดมุ่งหมายการพัฒนาที่ยั่งยืน**

 1. ประชาชนมีคุณภาพชีวิตที่ดีขึ้น

 2. ประชาชนมีอาชีพและรายได้พอเพียง

 3. การคมนาคมมีความสะดวกและปลอดภัย

 4. ประชาชนมีแหล่งน้ำสำหรับอุปโภคและบริโภค

 5. การจัดการทรัพยากรธรรมชาติและสิ่งแวดล้อมต่อเนื่องและยั่งยืน

 6. ประชาชนมีสุขภาพ พลานามัยที่สมบรูณ์แข็งแรง

 7. ชุมชนปลอดยาเสพติด

 8. ชุมชนร่วมกันพัฒนาด้านการศึกษา การกีฬา และรักษาศิลปวัฒนธรรม จารีตประเพณี

 9. ประชาชนมีความปลอดภัยในชีวิตและทรัพย์สิน

 10. การปฏิบัติงานมีประสิทธิภาพและประสิทธิผล

 11. ประชาชนมีความรู้ ความเข้าใจ มีส่วนร่วมในกิจกรรมทางการเมือง การปกครองตามระบอบ

 ประชาธิปไตย

**ประเด็นยุทธศาสตร์**

 ยุทธศาสตร์การพัฒนา 1 การพัฒนาโครงสร้างพื้นฐาน

 ยุทธศาสตร์การพัฒนา 2 การพัฒนาด้านคุณภาพชีวิต

 ยุทธศาสตร์การพัฒนา 3 การพัฒนาด้านทรัพยากรธรรมชาติและสิ่งแวดล้อม

 ยุทธศาสตร์การพัฒนา 4 การพัฒนาด้านการอนุรักษ์วัฒนธรรมและประเพณีท้องถิ่น

 ยุทธศาสตร์การพัฒนา 5 การพัฒนาด้านการบริหารจัดการที่ดี

**ค่านิยมหลักขององค์กร**

**คนดี** : มีคุณธรรม กล้ายืนหยัดทำในสิ่งที่ถูกต้อง มีความโปร่งใส ตรวจสอบได้

ไม่เลือกปฏิบัติ

**คนเก่ง** : มุ่งผลสัมฤทธิ์ของการทำงาน ด้วยความรู้ ความสามารถ และทำงานเป็นทีม

**คนขยัน** : อดทน อุตสาหะ และพัฒนางานอย่างต่อเนื่อง

**วัตถุประสงค์ในการจัดทำนโยบายการกำกับดูแลองค์การที่ดี**

เพื่อให้การปฏิบัติงานของเทศบาลตำบลภูวง มีผลในทางปฏิบัติอย่างแท้จริง และเกิดประโยชน์กับทุกฝ่าย การจัดทำนโยบายการกำกับดูแลองค์การที่ดีจึงได้ยึดหลักการที่สำคัญเพื่อให้บรรลุวัตถุประสงค์ดังต่อไปนี้

1) เพื่อเป็นนโยบายและแนวทางปฏิบัติที่ชัดเจนสำหรับส่งเสริมธรรมาภิบาลให้เกิดขึ้นในหน่วยงานและสามารถนำไปปฏิบัติและติดตามผลได้อย่างเป็นรูปธรรม

2) เพื่อใช้เป็นแนวทางตรวจสอบธรรมาภิบาลในการปฏิบัติงานด้านต่างๆ ทั้งนี้ เพื่อมิให้เกิดการแสวงหาผลประโยชน์ส่วนตน อันจะทำให้เกิดความสูญเสียต่อรัฐ สังคม สิ่งแวดล้อม องค์การ และผู้ปฏิบัติงานหน่วยงาน

3) เพื่อสร้างการยอมรับ ความน่าเชื่อถือ ความไว้วางใจ ความมั่นใจและศรัทธาให้เกิดขึ้นกับผู้รับบริการ ประชาชนทั่วไป และผู้มีส่วนได้ส่วนเสีย

**หมวด 2**

 **นโยบายการกำกับดูแลองค์การที่ดี**

เพื่อแสดงความมุ่งมั่นต่อการบริหารราชการตามหลักธรรมาภิบาล เทศบาลตำบลภูวงได้กำหนดนโยบายการกำกับดูแลองค์การที่ดีประกอบด้วยนโยบายหลัก 4 ด้าน และแนวทางปฏิบัติภายใต้กรอบนโยบายหลัก คือ 1) ด้านรัฐ สังคมและสิ่งแวดล้อม 2) ด้านผู้รับบริการและผู้มีส่วนได้ส่วนเสีย 3) ด้านองค์การ และ 4) ด้านผู้ปฏิบัติงาน

**แนวทางส่งเสริมและผลักดันการปฏิบัติตามนโยบายการกำกับดูแลองค์การที่ดี**

เพื่อให้การปฏิบัติงานมีผลดีตามนโยบายการกำกับดูแลองค์การที่ดีของเทศบาลตำบลภูวง จึงกำหนดหลักปฏิบัติที่สำคัญดังนี้

1) เทศบาลตำบลภูวง สื่อสารให้บุคลากรทุกคนได้รับทราบและมีความเข้าใจเกี่ยวกับนโยบายการกำกับดูแลองค์การที่ดีอย่างทั่วถึง

2) เทศบาลตำบลภูวง จัดระบบบริหารธรรมาภิบาลที่มีประสิทธิภาพเพื่อให้ทุกคนมั่นใจว่าบุคลากรและองค์การจะปฏิบัติตนตามแนวทางการปฏิบัติตามนโยบายการกำกับดูแลองค์การที่ดีฉบับนี้อย่างเคร่งครัด โดยจะถือเสมือนว่าเป็นข้อปฏิบัติขององค์การข้อหนึ่ง ที่บุคลากรทุกระดับต้องทำความเข้าใจ ยึดมั่น และปฏิบัติให้ถูกต้องในการทำงานประจำวัน และไม่มีบุคคลใดที่จะมีสิทธิ หรืออนุญาตให้บุคลากรของเทศบาลคนใด กระทำการใดที่ขัดต่อนโยบายฉบับนี้

3) เทศบาลตำบลภูวง คาดหวังให้บุคลากรทุกคนมีการรายงานโดยสุจริตถึงการปฏิบัติที่ขัดหรือสงสัยว่าจะขัดต่อหลักการต่างๆ ในนโยบายฉบับนี้ต่อผู้บังคับบัญชาโดยตรง หรือในกรณีที่ไม่อาจรายงานต่อผู้บังคับบัญชาได้ อาจขอคำปรึกษาจากผู้บริหารระดับสูง หรือผู้บริหารที่รับผิดชอบด้านงานบุคคล โดยข้อมูลที่ให้นั้นให้ถือปฏิบัติเป็นข้อมูลลับ ทั้งนี้ ผู้บังคับบัญชาเองมีหน้าที่ในการสอดส่องดูแล และให้คำแนะนำผู้ใต้บังคับบัญชาตามลำดับชั้นให้ปฏิบัติให้สอดคล้องกับแนวทางปฏิบัติตามนโยบายการกำกับดูแลองค์การที่ดีฉบับนี้

4) นโยบายการกำกับดูแลองค์การที่ดีฉบับนี้ จะได้รับการพิจารณาปรับปรุงให้เป็นปัจจุบันทุกปี

5) เทศบาลตำบลภูวงจะกำหนดแนวทางวัดและประเมินการปฏิบัติตามนโยบายการกำกับดูแลองค์การที่ดีตามตัวชี้วัดที่กำหนดไว้ต่อไปอย่างเป็นระบบ รวมทั้งมีการประเมินตนเองอย่างสม่ำเสมอ